Document ID: 32008R0223

KOMISJONI MÄÄRUS (EÜ) nr 223/2008,
12. märts 2008,
siidiussikasvatajate tootjaorganisatsioonide tunnustamise tingimuste ja korra kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artiklit 127 koostoimes artikliga 4,
ning arvestades järgmist:
(1)
Nõukogu 25. märtsi 1976. aasta määrus (EMÜ) nr 707/76 (siidiussikasvatajate tootjarühmade tunnustamise kohta) (2) tunnistatakse kehtetuks alates 1. aprillist 2008 vastavalt määruse (EÜ) nr 1234/2007 artikli 201 lõike 1 punktile b.
(2)
Määruses (EMÜ) nr 707/76 sätestatud teatavad tingimused ja kohustused ei ole inkorporeeritud määrusesse (EÜ) nr 1234/2007.
(3)
Siidiussisektori jätkuva nõuetekohase toimimise ning selguse ja ratsionaliseerimise huvides tuleks võtta vastu uus määrus, milles sätestatakse kõnealused tingimused ja kohustused ning praegused rakenduseeskirjad, mis on sätestatud komisjoni 7. aprilli 1976. aasta määruses (EMÜ) nr 822/76 siidiussikasvatajate tootjarühmade tunnustamise tingimuste ja korra kohta. (3)
(4)
Seetõttu tuleks määrus (EMÜ) nr 822/76 tunnistada kehtetuks.
(5)
Uut määrust tuleks hakata kohaldama alates määruse (EMÜ) nr 707/76 kehtetuks tunnistamise kuupäevast.
(6)
Määruse (EÜ) nr 1234/2007 artikliga 122 on ette nähtud, et tunnustatakse siidiussisektori tootjaorganisatsioone, kes püüavad saavutada konkreetset eesmärki, mis võib seonduda eelkõige järgmisega: tarnete koondamine ja liikmete toodangu turustamine, tootmise ühine kohandamine turu nõudmisele ja toote täiustamine, tootmise ratsionaliseerimise ja mehhaniseerimise edendamine.
(7)
Selleks et vältida tootjate diskrimineerimist ning tagada, et võetavad meetmed oleksid ühtsed ja tõhusad, tuleks sätestada siidiussisektori tootjaorganisatsioonide tunnustamise tingimused ja kord, mida kohaldataks kogu ühenduses; tootjaorganisatsioonid peaksid järgima kõnealuseid tingimusi ja korda, et saada liikmesriigilt tunnustus.
(8)
Tootjaorganisatsioonide tunnustamine tuleks siduda nõudega, et tootmise ja turustamisega seotud majandustegevuse ulatus siidiussisektoris on piisav ja tõendatav, samal ajal kui vähese tootmisega piirkondades võib teha erandeid. Kuna siidiussikasvatajate arv on paaril viimasel aastal märkimisväärselt vähenenud, tuleks oluliselt vähendada määruses (EMÜ) nr 822/76 sätestatud tootjate miinimumarvu, mis on nõutav tootjaorganisatsiooni moodustamiseks.
(9)
Tunnustuse andmise ja tühistamise korraga seotud sätteid tuleks täiendada, määratledes taotluse esitamisel antava teabe.
(10)
Liikmesriikide ja asjaosaliste teavitamiseks tuleks iga aasta alguses avaldada loetelu tootjarühmadest, kes on saanud eelmisel aastal tunnustuse ja kellele antud tunnustus on tühistatud eelmisel aastal.
(11)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Liikmesriigid tunnustavad siidiussikasvatajate tootjaorganisatsioone, kes:
a)
taotlevad tunnustust;
b)
täidavad määruse (EÜ) nr 1234/2007 artiklis 122 sätestatud üldtingimused;
c)
täidavad käesoleva määruse artiklis 2 sätestatud konkreetsed tingimused.
2. Tootjaorganisatsiooni tunnustamiseks pädev ametiasutus on ametiasutus, mis asub liikmesriigis, kelle territooriumil on tootjaorganisatsiooni registrijärgne asukoht.
Artikkel 2
1. Tunnustuse saamiseks peavad tootjaorganisatsioonid:
a)
lisama tegevuste hulka siidiusside kookonite kasvatamise ja turustamise;
b)
hõlmama vähemalt 50 tootjat, kes kasutavad või kohustuvad kasutama vähemalt 2 500 kasti majandusaastal, mille kohta tunnustus antakse;
c)
välistama oma tegevusalal ühenduse siidiussikasvatajate diskrimineerimise mis tahes kujul, muu hulgas rahvuse või asukoha alusel;
d)
olema juriidilised isikud või piisava õigusvõimega, et neil saaksid vastavalt siseriiklikele õigusaktidele olla õigused ja kohustused;
e)
koosnema üksnes siidiussikasvatajatest;
f)
lisama oma eeskirjadesse liikmete jaoks järgmised kohustused:
i)
turustada ehk müüa hulgimüügisektorile või töötlevale tööstusele kogu oma toodang tootjaorganisatsiooni kaudu, kusjuures erandeid võib kehtestada seoses teatavate kogustega;
ii)
tootmisel ja turustamisel rakendada asjaomaseid eeskirju, mille on vastu võtnud organisatsioonid, kelle ülesanne on pakkumise mahtu ja toote kvaliteeti vastavalt turu nõudmistele kohandada;
iii)
mitte lahkuda organisatsioonist enne vähemalt kolmeaastast liikmesust alates organisatsiooni tunnustamisest ja olles lahkumisest vähemalt üks aasta ette teatanud, ilma et see piiraks liikmesriigi õigusnorme, mis on ette nähtud organisatsiooni või selle võlausaldajate kaitsmiseks konkreetsetel juhtudel finantstagajärgede eest, mis võivad tuleneda liikme staatusest loobumisest, või selleks, et takistada liikme staatusest loobumist majandusaasta jooksul;
g)
pidada eraldi arvestust seoses tegevustega, mille suhtes neid on tunnustatud;
2. Vastavalt määruse (EÜ) nr 1234/2007 artikli 195 lõikes 2 osutatud korrale võib liikmesriik taotluse alusel saada loa tunnustada vähese tootmisega piirkonnas organisatsiooni, kes ei täida käesoleva artikli lõike 1 punktis b sätestatud tingimusi.
Artikkel 3
Tootjaorganisatsioonid esitavad koos tunnustamistaotlusega järgmised dokumendid ja teabe:
a)
organisatsiooni põhikiri;
b)
isikute nimed, kellel on õigus organisatsiooni nimel ja eest tegutseda;
c)
tunnustuse taotlemist põhjendavate tegevuste loetelu;
d)
artikli 2 lõike 1 punkti b või artikli 2 lõike 2 järgimist tõendavad dokumendid;
e)
vastavalt artikli 2 lõike 1 punkti f alapunktile ii vastu võetud eeskirjad, eriti sätted, mis on seotud kookonite kuivatamisega.
Artikkel 4
1. Liikmesriigid teevad tunnustamistaotluste kohta otsuse kahe kuu jooksul pärast taotluste kättesaamist.
2. Liikmesriigid teavitavad komisjoni oma otsusest kahe kuu jooksul ning taotluste tagasi lükkamise korral esitavad põhjendused.
Artikkel 5
1. Liikmesriigid tagavad pideva järelevalve abil, et tunnustatud organisatsioonid täidavad tunnustamise tingimusi.
2. Liikmesriigid tühistavad organisatsioonile antud tunnustuse, kui tunnustamise tingimusi ei täideta enam või kui tunnustus anti valeandmete alusel. Kui tunnustus on saadud pettuse teel või kui seda on väärkasutatud, tühistavad liikmesriigid selle tagasiulatuvalt.
3. Organisatsiooni tunnustuse tühistamise korral teavitab liikmesriik komisjoni sellest kahe kuu jooksul ning esitab vastavad põhjendused.
Artikkel 6
Iga aasta alguses avaldab komisjon Euroopa Liidu Teataja C-seerias loetelu organisatsioonidest, keda on eelmise aasta jooksul tunnustatud ja kellele antud tunnustus on tühistatud eelmise aasta jooksul.
Artikkel 7
Määrus (EMÜ) nr 822/76 tunnistatakse kehtetuks.
Artikkel 8
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse alates 1. aprillist 2008.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. märts 2008

Labels: 10
6